Document ID: 31993D0111

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Φεβρουαρίου 1993 με την οποία επιτρέπεται στο Ηνωμένο Βασίλειο να εφαρμόσει ένα προαιρετικό μέτρο κατά παρέκκλιση του άρθρου 17 της έκτης οδηγίας (77/388/ΕΟΚ) περί εναρμονίσεως των νομοθεσιών των κρατών μελών σχετικά με το φόρο κύκλου εργασιών
(93/111/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την έκτη οδηγία (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών σχετικά με το φόρο κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27,
την πρόταση της Επιτροπής,
Εκτιμώντας:
ότι, δυνάμει του άρθρο 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα επί προτάσεως της Επιτροπής, μπορεί να επιτρέπει σε οποιοδήποτε κράτος μέλος να εισάγει ειδικά μέτρα κατά παρέκκλιση της οδηγίας αυτής, ώστε να απλοποιηθεί η είσπραξη του φόρου ή να αποφευχθούν φοροδιαφυγές ή φοροαποφυγές-
ότι, με την απόφαση 90/497/ΕΟΚ του Συμβουλίου (2), επετράπη στο Ηνωμένο Βασίλειο, σύμφωνα με τη διαδικασία που προβλέπεται στο άρθρο 27 παράγραφοι 1 έως 4 της οδηγίας 77/388/ΕΟΚ, να εφαρμόσει ένα μέτρο παρέκκλισης από το άρθρο 17 παράγραφος 1 της εν λόγω οδηγίας, έως τις 31 Δεκεμβρίου 1992-
ότι το Ηνωμένο Βασίλειο, με την από 26 Οκτωβρίου 1992 επιστολή, που πρωτοκολλήθηκε στην Επιτροπή στις 28 Οκτωβρίου 1992, ζήτησε την παράταση του εν λόγω μέτρου παρέκκλισης, έως τις 31 Δεκεμβρίου 1996-
ότι τα λοιπά κράτη μέλη ενημερώθηκαν από την αίτηση του Ηνωμένου Βασιλείου στις 27 Νοεμβρίου 1992-
ότι το ειδικό αυτό μέτρο παρέκκλισης από το άρθρο 17 παράγραφος 1 της οδηγίας 77/388/ΕΟΚ εντάσσεται σε ένα σύστημα προαιρετικής φορολογίας υπέρ των επιχειρήσεων των οποίων ο ετήσιος κύκλος εργασιών είναι μικρότερος από 350 000 λίρες στερλίνες βάσει του άρθρου 10 παράγραφος 2 τρίτο εδάφιο της αυτής οδηγίας, που δίνει τη δυνατότητα να μην καταβληθεί ο φόρος παρά μόνο κατά την είσπραξη του τιμήματος-
ότι το Ηνωμένο Βασίλειο επιθυμεί να αυξήσει το κατώτερο όριο του κύκλου εργασιών από 300 000 σε 350 000 λίρες στερλίνες, ώστε να ληφθεί υπόψη ο πληθωρισμός-
ότι το αίτημα αυτό μπορεί να γίνει δεκτό, λαμβάνοντας υπόψη τόσο τον περιορισμένο αριθμό επιχειρήσεων που έχουν επιλέξει το απλοποιημένο αυτό σύστημα όσο και την περιορισμένη διάρκεια της εν λόγω παράτασης-
ότι το εν λόγω μέτρο παρέκκλισης δεν έχει αρνητικές επιπτώσεις επί των ίδιων πόρων των Ευρωπαϊκών Κοινοτήτων που προέρχονται από το φόρο επί της προστιθέμενης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 17 παράγραφος 1 της οδηγίας 77/388/ΕΟΚ, επιτρέπεται στο Ηνωμένο Βασίλειο να χορηγήσει, σε προαιρετική βάση, έως τις 31 Δεκεμβρίου 1996, στις επιχειρήσεις των οποίων ο ετήσιος κύκλος εργασιών είναι μικρότερος των 350 000 λιρών στερλινών, τη μετάθεση του δικαιώματος προς έκπτωση του φόρου μέχρι της στιγμής που ο φόρος αυτός καταβάλλεται στον προμηθευτή.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 15 Φεβρουαρίου 1993.

Labels: 4
2
19
18